Predkladacia správa

Návrh zákona, ktorým sa mení a dopĺňa zákon Národnej rady Slovenskej republiky č. 154/1994 Z. z. o matrikách v znení neskorších predpisov a ktorým sa menia a dopĺňajú niektoré zákony sa predkladá ako iniciatívny materiál. Cieľom legislatívnej úpravy je riešenie matričných činností vyplývajúcich z aplikačnej praxe, ktoré majú zásadný vplyv na zápis údajov o osobnom stave fyzickej osoby. Súčasne znenie platného zákona o matrikách, ktorý upravuje vedenie matrík ako základnej evidencie štátu o osobných údajoch fyzických osôb, ešte dostatočne nereflektuje všetky požiadavky legislatívy Európskej únie na uľahčenie voľného pohybu osôb, pri ktorom čoraz častejšie dochádza k stretávaniu sa s cudzím prvkom, či už pri narodení dieťaťa alebo pri uzatváraní manželstiev. Ďalšie navrhované zmeny vyplývajú z aplikačnej praxe a poznatkov Ministerstva vnútra Slovenskej republiky s cieľom spresnenia niektorých ustanovení zákona za účelom vylúčenia nejednotného výkladu a zjednotenia aplikačnej praxe, ako aj z dôvodu riešenia zásadných problémov so zápisom údajov do matriky, napr. pôrody v domácom prostredí, dieťa uložené v hniezde záchrany, predkladanie dokladov cudzích štátnych príslušníkov pred uzatvorením manželstva, sprísnenie okruhu oprávnených osôb k vyžiadaniu úradného výpisu z matriky. 

Návrh zákona je v súlade s Ústavou Slovenskej republiky a zákonmi, ako aj s medzinárodnými zmluvami, ktorými je Slovenská republika viazaná. Navrhovaná právna úprava je porovnateľná s právnou úpravou štátov Európskej únie, s prihliadnutím na špecifiká a vnútroštátny charakter upravovanej problematiky. Návrh zákona bol predmetom medzirezortného pripomienkového konania a na rokovanie vlády Slovenskej republiky sa predkladá bez rozporov z medzirezortného pripomienkového konania. Návrh zákona prerokovala 9. apríla 2013 legislatívna rada vlády a návrh sa predkladá na rokovanie vlády v novom znení, upravenom podľa jej stanoviska.

Návrh zákona je doplnený o ustanovenia, ktoré upravujú elektronickú matriku ako samostatný špecializovaný portál v súvislosti s elektronizáciou služieb matriky, a to v nadväznosti na zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente). Postupné vytváranie elektronickej databázy matričných udalostí pre celé Slovensko umožní zabezpečiť získanie úradného potvrdenia matričných udalostí na úradné účely a umožní zastupiteľnosť matričných úradov pri vydávaní úradných výpisov o matričných udalostiach rozhodujúcich pre zistenie alebo overenie osobného stavu osoby. Jedným z ťažiskových projektov Operačného programu informatizácie verejnej správy je spolu so zavedením registra fyzických osôb aj projekt zavedenia tzv. elektronickej matriky – CISMA. Tento projekt má byť ukončený v roku 2015 a jeho integrálnou súčasťou je aj zmena právnych predpisov upravujúcich problematiku matriky. 

Vplyv návrhu zákona na rozpočet verejnej správy, na podnikateľské prostredie, na sociálne prostredie, vplyv na životné prostredie a vplyv na informatizáciu spoločnosti je uvedený v doložke vybraných vplyvov. V súvislosti so zavádzaním tzv. elektronickej matriky návrh zákona má negatívny vplyv na rozpočet verejnej správy, Ministerstvo vnútra nemá potrebné finančné prostriedky rozpočtované vo svojej finančnej kapitole, preto ich požaduje doplniť zo štátneho rozpočtu. Návrh zákona sa preto predkladá s týmto problémom.